Venäjä aikoo lähettää lisää sotilaspoliiseja Syyrian ja Turkin rajalle tilanteen vakauttamiseksi.

Syyrialaissotilaita matkalla etulinjaan Tel Tamirissa Syyriassa. Zumawire.com/mvphotos

Venäjän puolustusministeriön mukaan Turkki uhkaa käynnistää uuden sotilasoperaation Pohjois-Syyriassa, jos aluetta ei ole siivottu Turkin terroristeina pitämistä kurdijoukoista.

Asiasta kertoneiden venäläisten uutistoimistojen mukaan Turkin suunnitelmat uudesta operaatiosta ovat herättäneet hämmennystä Venäjällä.

Venäjä sanoo täyttäneensä oman osansa Turkin kanssa sovitusta tulitaukosopimuksesta. Venäjä tuomitsee Turkin suunnitelmat ja aikoo nyt lähettää alueelle lisää sotilaspoliiseja.

Turkki käynnisti lokakuun alussa kurditaistelijoiden vastaisen operaation Pohjois-Syyriassa. Operaation tarkoitus oli ajaa kurdijoukot sisemmälle Syyriaan ja perustaa Pohjois-Syyriaan 30 kilometriä leveä turvallisuusvyöhyke.

Turkin operaatio tuomittiin ankarasti eri puolilla maailmaa. Venäjä ja Turkki sopivat lokakuun loppupuolella turvavyöhykkeestä ja yhteispartioinnista Turkin ja Syyrian välisellä rajalla.